Document ID: 32004D0050

Komission päätös,
tehty 17 päivänä syyskuuta 2003,
ilmastonmuutosmaksua (Climate Change Levy) koskevasta vapautuksesta, jonka Yhdistynyt kuningaskunta aikoo myöntää kivihiilikaivoksista talteen otetun metaanin osalta
(tiedoksiannettu numerolla K(2003) 3242)
(Ainoastaan englanninkielinen teksti on todistusvoimainen)
(ETA:n kannalta merkityksellinen teksti)
(2004/50/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen ja erityisesti sen 88 artiklan 2 kohdan ensimmäisen alakohdan,
ottaa huomioon Euroopan talousalueesta tehdyn sopimuksen ja erityisesti sen 62 artiklan 1 kohdan a alakohdan,
ottaa huomioon Euroopan yhteisön perustamissopimuksen 93 artiklan soveltamista koskevista yksityiskohtaisista säännöistä 22 päivänä maaliskuuta 1999 annetun neuvoston asetuksen (EY) N:o 659/1999(1) ja erityisesti sen 7 artiklan,
on kehottanut asianomaisia esittämään huomautuksensa näiden määräysten(2) mukaisesti ja ottaa huomioon nämä huomautukset,
sekä katsoo seuraavaa:
I MENETTELY
(1) Yhdistynyt kuningaskunta ilmoitti 5 päivänä joulukuuta 2002 päivätyllä kirjeellä komissiolle aikovansa myöntää hylätyistä kivihiilikaivoksista talteen otetusta metaanista (Coal Mine Methane - CMM) tuotetun sähkön toimituksille vapautuksen ilmastonmuutosmaksusta (Climate Change Levy - CCL).
(2) Komissio ilmoitti Yhdistyneelle kuningaskunnalle 5 päivänä helmikuuta 2003 päivätyllä kirjeellä päätöksestään aloittaa ehdotetun vapautuksen osalta perustamissopimuksen 88 artiklan 2 kohdassa tarkoitettu menettely.
(3) Komission päätös menettelyn aloittamisesta julkaistiin Euroopan unionin virallisessa lehdessä(3). Komissio kehotti asianomaisia esittämään huomautuksensa.
(4) Komissio on saanut huomautuksia asianomaisilta. Se on toimittanut huomautukset tiedoksi Yhdistyneelle kuningaskunnalle, jolla on ollut mahdollisuus esittää omat huomautuksensa. Asianomaisten huomautusten perusteella komissio pyysi lisätietoja 26 päivänä toukokuuta 2003 päivätyllä kirjeellä. Yhdistyneen kuningaskunnan viranomaisten kanssa pidettiin kokous 11 päivänä kesäkuuta 2003. Yhdistynyt kuningaskunta toimitti komissiolle 10 päivänä heinäkuuta 2003 päivätyllä kirjeellä huomionsa asianomaisten huomautuksista ja komission pyytämät lisätiedot.
II YKSITYISKOHTAINEN KUVAUS TUESTA
(5) Tukiohjelman mukaisesti CMM:stä tuotetun sähkön toimitukset vapautetaan ilmastonmuutosmaksusta.
(6) Ilmastonmuutosmaksua koskeva peruslainsäädäntö annetaan Finance Act 2000 -säädöksen liitteessä (Schedule) 6. Kyseisen säädöksen 126 §:llä muutetaan Finance Act 2000 -säädöksen liite 6 lisäämällä siihen 19 kohdan 4 alakohdan jälkeen uusi 4A alakohta. Tukiohjelma tulee voimaan Treasury Order -päätöksessä mainittuna päivänä. CMM sisältyy asiaa koskevan johdetun oikeuden säädösten (CCL (General) Regulation 2001 -säädökset nro 46-51 - SI 2001/838) soveltamisalaan.
(7) CMM on voimakas kasvihuonekaasu, jota pääsee tällä hetkellä ilmakehään. Nykyisin on käytössä neljä CMM:n porausaluetta, josta saatavan kaasun sähköntuotantokapasiteetti on yhteensä 35 megawattia.
(8) Tukiohjelman tarkoituksena on kannustaa tuotannonalaa rakentamaan uusia sähköntuotantolaitoksia noin 40 muulle hylätylle hiilikaivosalueelle, minkä tuloksena kokonaistuotantokapasiteetti kasvaisi 175 megawatilla. Koska ohjelmasta ympäristölle koituvan hyödyn tarkasta määrästä ei ole varmuutta, hallitus aikoo tarkastella vapautusta uudelleen vuosina 2004 ja 2005. Ohjelman kestoksi on kuitenkin alun perin ilmoitettu 10 vuotta.
(9) Maksuvapautuksen vähimmäisarvo ohjelman ensimmäisenä toimintavuonna on noin miljoona Englannin puntaa. Jos CMM:ää käyttävien sähköntuotantolaitosten käyttöönotto toteutuu suunnitelmien mukaan, verotulojen menetykset ovat 6,3 miljoonaa Englannin puntaa vuodessa.
(10) Tuen muotona on CMM:stä tuotetulle sähkölle myönnettävä kiinteämääräinen maksuvapautus, jonka suuruus on 4,30 Englannin puntaa / MWh. Ilmoituksen antamisen ajankohtana Yhdistyneen kuningaskunnan viranomaiset arvioivat, että koska vapautuksen myötä perustettavista noin 40 sähköntuotantolaitoksesta kaikki eivät ole siinä määrin taloudellisesti kannattamattomia, että niille olisi aiheellista myöntää täysimääräistä tukea, toimenpiteeseen liittyy jonkin verran hukkavaikutuksia.
(11) Tukiohjelmasta saavat suoraa etua CMM:stä tuotetun sähkön tuottajat/toimittajat, mutta maksuvapautus jaetaan todennäköisesti kaasunporausyhtiön kanssa. Yhdistyneessä kuningaskunnassa on tällä hetkellä kolme yhtiötä, jotka poraavat CMM:ää toimitettavaksi sähköntuottajille. Ne ovat Alkane Energy, StrataGas ja Octagon Energy. Niiden kanssa toimivat sähköntuottajat ovat Clarke Energy, Scottish and Southern Energy ja Warwick Energy.
Menettelyn aloittamisen syyt
(12) Vastoin Yhdistyneen kuningaskunnan näkemystä komissio katsoo, ettei toimenpiteen myötä saatavaa valikoivaa etua voida perustella varsinaisen maksujärjestelmän periaatteella ja luonteella. Komissio katsoo, että ilmastonmuutosmaksua peritään energiankulutuksella olevan ilmastonmuutoksen kannalta haitallisen vaikutuksen vuoksi. Maksun luonteeseen kuuluu näin ollen niiden energiamuotojen vapauttaminen maksusta, joiden tuotantoon ei liity haitallisia ilmastonmuutosvaikutuksia. Vapautus koskee esimerkiksi uusiutuvista energialähteistä tuotettavaa sähköä, jonka tuotannossa ei synny pitkäketjuista hiilidioksidia(4). Kuten muista fossiilisista energialähteistä tuotettavaan sähköön myös CMM:stä tuotettavaan sähköön liittyy haitallisia vaikutuksia, joiden takia sitä on pidettävä luonteeltaan erilaisena uusiutuvista energialähteistä tuotettuun sähköön verrattuna. CMM:stä tuotettu sähkö ei käytännössä poikkea hiilidioksidipäästöjen osalta maakaasusta tuotetusta sähköstä. Tämän vuoksi olisi maksujärjestelmän periaatteen ja luonteen mukaista periä maksua CCM:stä tuotetusta sähköstä. On kuitenkin totta, että käyttämällä CMM:ää sähköntuotannossa voidaan välttää metaanin päästöt ilmakehään, johon käyttämätön metaani purkautuu. Komissio katsoi, ettei kasvihuonekaasupäästöjen kokonaisvaikutuksella ole vaikutusta siihen, pidetäänkö tukea valtiontukena, mutta kokonaisvaikutus olisi otettava huomioon arvioitaessa, onko toimenpide valtiontukisääntöjen mukainen.
(13) Komissio epäilee, ettei toimintatuen muodossa myönnettävä tuki noudata yhteisön suuntaviivoja valtiontuesta ympäristönsuojelulle(5), jäljempänä "suuntaviivat".
a) Toimenpide ei ole suuntaviivojen 51 kohdan 2 alakohdan mukainen, koska kyse on vapautuksesta olemassa olevasta maksusta ja Yhdistyneen kuningaskunnan viranomaiset eivät ole esittäneet näyttöä taloudellisten olosuhteiden sellaisesta merkittävästä muutoksesta, joka oikeuttaisi kyseisen vapautuksen käyttöönoton. Niinpä suuntaviivojen 51 kohdan 1 alakohdan a tai b alakohtaa, joissa sallitaan vapautus maksusta 10 vuodeksi, ei voida soveltaa.
b) CMM ja CMM:ää käyttävä sähköntuotanto eivät ole suuntaviivoissa eivätkä sähköntuotannon edistämisestä uusiutuvista energialähteistä tuotetun sähkön sisämarkkinoilla 27 päivänä syyskuuta 2001 annetussa Euroopan parlamentin ja neuvoston direktiivissä 2001/77/EY(6) tarkoitettuja uusiutuvia energialähteitä. Joka tapauksessa Yhdistynyt kuningaskunta ei ole vedonnut siihen, että vapautus noudattaisi suuntaviivojen uusiutuvia energialähteitä koskevan E.3.3 jakson asian kannalta merkityksellisiä määräyksiä.
c) Suuntaviivojen 51 kohdan 3 alakohdan mukaisesti jäsenvaltiot voivat myös tukea perinteiseen energiaan (kuten kaasuun) perustuvien sellaisten sähköntuotantoprosessien kehittämistä, joilla voidaan saavuttaa huomattavasti suurempi energiatehokkuus kuin perinteisillä tuotantomenetelmillä. Koska tällaiset tekniikat ovat ympäristönsuojelun kannalta tärkeitä ja edellyttäen, että käytetty primaarienergia vähentää huomattavasti kielteisiä ympäristövaikutuksia, täydelliset verovapautukset voivat olla perusteltuja viiden vuoden ajan määrältään alenemattoman tuen tapauksessa. Komissio epäilee, ettei kyseistä määräystä voida soveltaa tähän tapaukseen, ja ilmoitettu vapautuksen 10 vuoden kesto ylittää joka tapauksessa suuntaviivojen 51 kohdan 3 alakohdassa sallitun viiden vuoden keston. Myöskään 51 kohdan 1 alakohdan edellytykset, joiden mukaisesti 51 kohdan 3 alakohdassa tarkoitettu 10 vuoden kesto olisi mahdollinen, eivät täyty.
d) Vaikuttaa siltä, ettei myöskään jätehuolto- ja energiansäästömääräyksiä (suuntaviivojen 42-46 kohta) noudateta. Tuki ei ole määrältään alenevaa, sitä ei ole rajattu tiukasti kyseisen tuotteen tai palvelun markkinahintoihin verrattuna ylimääräisten tuotantokustannusten korvaamiseen eikä tuen kestoa ole rajattu viiteen vuoteen. On lisäksi kyseenalaista, voidaanko toimenpiteen katsoa kohdistuvan jätehuoltoon tai energiansäästöön.
e) Yhdistynyt kuningaskunta toteaa, että olisi sovellettava suuntaviivojen F jaksoa (Politiikka, toimenpiteet ja keinot kasvihuonekaasupäästöjen vähentämiseksi). Kyseistä jaksoa sovelletaan valtiontukeen yhteisten ja yhteensovitettujen politiikkojen ja toimenpiteiden, myös taloudellisten keinojen, avulla ja myös soveltamalla Kioton pöytäkirjassa vahvistettuja välineitä kuten päästöoikeuksien kauppaa, toimenpiteiden yhteistoteutusta ja puhtaan kehityksen mekanismia. Komissio epäilee, ettei suuntaviivojen kyseistä jaksoa voida soveltaa tähän tapaukseen.
f) Kivihiiliteollisuuden valtiontuesta 23 päivänä heinäkuuta 2002 annettua neuvoston asetusta (EY) N:o 1407/2002(7) ei nähtävästi voida soveltaa tarkasteltavana olevaan toimenpiteeseen.
g) Lisäksi mikään muukaan perustamissopimuksen 87 artiklan 2 tai 3 kohtaan perustuva säädös ei ole osoittautunut toimenpiteen kannalta merkitykselliseksi.
(14) Ilmastonsuojelu on kuitenkin yksi yhteisön tavoitteista. Komissio tunnustaa, että toimenpiteellä voisi olla myönteisiä ympäristövaikutuksia ilmastonsuojelun kannalta, vaikka suuntaviivoissa ei mainita tämäntyyppisiä toimenpiteitä. Komissio on kuitenkin huolissaan siitä, että tällainen toimenpiteen muoto saattaisi johtaa liian suurten korvausten maksamiseen.
(15) Sähkömäärä, joka Yhdistyneessä kuningaskunnassa voidaan tuottaa CMM:stä, on huomattava. Komissio tarkasteli CMM:n käyttöön perustuvaa sähköntuotantokapasiteettia Yhdistyneen kuningaskunnan lisäksi myös muissa jäsenvaltioissa. Komissio on tietoinen siitä, että jäsenvaltiot keskustelevat parhaillaan energiatuotteiden verotusta koskevan direktiiviluonnoksen(8) käsittelyn yhteydessä mahdollisuudesta myöntää valinnainen vapautus energiaverosta CMM:stä tuotetulle sähkölle. Komissio on halunnut tästä syystä antaa kolmansille tahoille mahdollisuuden esittää huomautuksia toimenpiteestä.
III ASIANOMAISTEN HUOMAUTUKSET
(16) Komissio vastaanotti 23 päivänä huhtikuuta 2003 Association of Coal Mine Methane Operators -liiton (ACMMO) 16 päivänä huhtikuuta 2003 päivätyn kirjeen, jolla ACMMO toimitti komissiolle huomautuksensa, jotka voidaan esittää tiivistelmänä seuraavasti:
a) ACMMO vertaa Yhdistyneen kuningaskunnassa toteutettavia uusia investointeja kasvihuonekaasupäästöjen hillitsemiseksi tilanteeseen Saksan markkinoilla, joilla CMM on lain mukaan sähköntuotannon "uusiutuva" energialähde, josta saatavaan sähköön sovelletaan kiinteitä syöttötariffeja Erneuerbare-Energien-Gesetz -säädöksen (laki uusiutuvan energian ensisijaisuudesta) mukaisesti. Kun Saksassa sähköntuottajat saavat 46 Englannin puntaa/MWh, Yhdistyneessä kuningaskunnassa tariffi on 17 Englannin puntaa/MWh. Yhdistyneessä kuningaskunnassa vapautus ilmastonmuutosmaksusta parantaisi sähköntuotantoalan taloutta ja turvaisi nykyisten voimalaitosten toimintaa. Yhdistyneen kuningaskunnan talouden tilanteen perusteella on epätodennäköistä, että hukkavaikutuksia ilmenisi. Koska sähkön tukkuhinta on alentunut huomattavasti 25 Englannin punnasta/MWh vuonna 1998 nykyiseen 17 Englannin puntaan/MWh, ACCMO jopa epäilee, ettei ohjelma yksittäisenä toimenpiteenä olisi riittävä Yhdistyneen kuningaskunnan mainitsemalle kaikelle rakenteilla olevalle lisätuotantokapasiteetille.
b) ACMMO korostaa ohjelman merkitystä ympäristölle. Koska kasvihuonekaasupäästöt vähenevät, CMM:stä tuotettua sähköä pidetään parempana kuin kaikkia uusiutuvia energialähteitä hyödyntäviä menetelmiä, koska kyseisessä tuotantomenetelmässä otetaan talteen ja käytetään metaania, jota pääsee kaiken aikaa ilmakehään hylätyistä kivihiilikaivoksista. Esimerkiksi tuulivoimaan verrattuna se vähentää vastaavana hiilidioksidimääränä ilmaistuja päästöjä yhdeksän kertaa tehokkaammin kutakin tuotettua kilowattituntia kohti. Sähkön tuottaminen talteen otetusta CMM:stä vähentää myös hiilidioksidipäästöjä fossiilista maakaasua korvaamalla. Toimenpide on tarkoitettu ilmakehään pääsevän, huomattavaa haittaa ympäristölle aiheuttavan vaarallisen jätekaasun talteenottoon ja käyttöön.
c) ACMMO olettaa, että ilmastonmuutosmaksua koskevasta vapautuksesta saatava hyöty jakautuu kutakuinkin tasaisesti CMM:n toimittajien ja kyseistä energialähdettä käyttävien sähköntuottajien välillä. Tämän toimenpiteen tärkein vaikutus on kuitenkin se, että sähköntuottajien tukemisen sijaan kaasun toimittajat saavat taloudellista hyötyä, mikä parantaa marginaalisten hankkeiden kannattavuutta.
IV YHDISTYNEEN KUNINGASKUNNAN HUOMAUTUKSET
(17) Yhdistyneen kuningaskunnan viranomaiset ovat pyytäneet 10 päivänä heinäkuuta 2003 päivätyllä kirjeellä komissiota hyväksymään suuntaviivojen E.3.1 jakson (Jätehuoltoon ja energiansäästöön myönnettävään toimintatukeen sovellettavat säännöt) 42-46 kohdan mukaisen ilmoituksen.
(18) Yhdistyneen kuningaskunnan viranomaiset katsovat, että CMM:n poraus hylätyistä kivihiilikaivoksista ja sen käyttö polttoaineena sähköntuotannossa täyttää suuntaviivojen kyseisen jakson tarkoitukset. Ne katsovat, että CMM:n käytössä sähköntuotannossa on kyse tehokkaammasta ja ympäristövastuullisemmasta käytöstä. Syynä tähän on se, että metaanin ilmakehään päästämisen sijaan se käytetään huomattavasti vähemmän saastuttaviin lopputuotteisiin, millä myös vähennetään luonnon fossiilisten polttoaineiden lähteiden käyttöä. Tällä on myönteisiä vaikutuksia ympäristölle, koska CMM:n porauksilla vähennetään suuntaviivojen 42 kohdan a alakohdan mukaisesti päästöjä ja jätehuoltotarpeita, koska kaasunporaus vähentää metaanin pääsyä ilmakehään. Lisäksi CMM:n käytöstä sähköntuotannossa on myönteisiä vaikutuksia ympäristölle, koska se säästää suuntaviivojen 42 kohdan b alakohdan mukaisesti energiaa vähentämällä maakaasuvarojen poraamistarvetta.
(19) CMM:n käyttö sähköntuotannossa on sen ainoa käyttökelpoinen hyödyntämismuoto. On vain yksi muu hyödynnettävissä oleva CMM:n käyttötapa. Kaksi teollisuuslaitosta käyttää sitä kärkipolttimen polttoaineena tietyissä valmistusprosesseissa kuten keramiikan- ja lasintuotannossa. Tällainen käyttö riippuu kuitenkin kaasun paikallisesta kysynnästä, joten tämä käyttötapa ei ole useimmissa tapauksissa hyödynnettävissä. Vaihtoehtoiset CMM:n hävittämis-/käyttötavat kuten vapautuneen kaasun soihdutus olisivat hyvin epätaloudellisia ja epäkäytännöllisiä, mistä syystä ne eivät ole toteutuskelpoisia vaihtoehtoja. Lisäksi ilmanpaineesta johtuva kaasuvirtaaman luonnollinen vaihtelu saattaa aiheuttaa liekin sammumisen. CMM:n lämpöarvo ei ole riittävän korkea, jotta sitä voitaisiin johtaa Yhdistyneen kuningaskunnan kaasuverkkoon maakaasun kanssa sekoitettavaksi.
(20) Suuntaviivojen E.3.1 jakson 46 kohdassa todetaan, että määrältään alentumattoman tuen kesto on rajattu viiteen vuoteen ja sen taso on rajattu 50 prosenttiin ylimääräisistä kustannuksista.
(21) Tämä tuki ei ylitä 50:tä prosenttia ylimääräisistä kustannuksista. Ilmastonmuutosmaksua koskevana vapautuksena annettava tuki on 0,43 pennyä/kWh. ACMMO on ilmoittanut Yhdistyneen kuningaskunnan viranomaisille, että sähkön kokonaistuotantokustannuksissa voidaan CMM:n tuotantokustannukset ja sähkön tuotantokustannukset jakaa 50/50-periaatteella, kun kyse on tavanomaisesta laitoksesta, jossa nämä kaksi toimintamuotoa toimivat omina liiketoimintayksikköinä. Niinpä tuki olisi 0,215 pennyä/kWh kaasunporaamisen ja 0,215 pennyä/kWh sähköntuotannon osalta.
(22) Yhdistyneen kuningaskunnan viranomaiset ovat toimittaneet komissiolle yksityiskohtaiset luvut kustannustekijöistä. Nämä luvut eroavat Yhdistyneen kuningaskunnan aikaisemmin käyttämistä luvuista, ja niistä käyvät ilmi nykyiset taloudelliset olosuhteet. Verrattuna mahdollisten edunsaajien tilanteeseen tuki-ilmoituksen tekohetkellä niiden tilannetta heikentävät nyt korkeammat rahoituskustannukset ja se, että käyttökelpoista kaasua on potentiaalisissa kaivoksissa odotettua vähemmän (mikä lisää yksikkökustannuksia).
(23) CCM:n osalta saatujen viimeisimpien tietojen mukaan tuotantokustannukset ovat kemiallisena energiana ilmaistuna 0,89 pennyä/kWh (olemassa olevissa sähköntuotantolaitoksissa) tai 1,07 pennyä/kWh (uusissa sähköntuotantolaitoksissa), mikä vastaa 26:ta tai 31:tä pennyä / brittiläinen lämpömääräyksikkö (BTU). Näitä lukuja voidaan verrata tähän käyttötarkoitukseen sopivaan vaihtoehtoiseen kaasuun eli maakaasuun, jonka hinta on noin 20 pennyä/BTU. Koska tukea maksetaan CMM:stä tuotetulle sähkölle, ja se on puolet 0,43 pennystä/kWh eli 0,215 pennyä/kWh, CMM:n hintaa on oikaistava, jotta sitä voidaan verrata maakaasun hintaan. CMM:ää käyttävät sähköntuotantolaitokset toimivat 36 prosentin teholla (uusilla tuotantolaitoksilla tehon odotetaan olevan 40 prosenttia), joten vain 36 prosenttia tuesta (0,08 pennyä/kWh kemiallisena energiana ilmaistuna) voidaan maksaa kullekin kemiallisen energian yksikölle. Kemiallisena energiana ilmaistuna maakaasun markkinahinta on tällä hetkellä 0,68 pennyä/kWh. Tuen osuus on näin ollen 20-40 prosenttia maakaasun markkinahinnan (0,68 pennyä/kWh) ja CMM:n kustannusten (0,89-1,07 pennyä/kWh) erotuksesta. Näin ollen myönnettävä tuki on alle 50 prosenttia ylimääräisistä kustannuksista.
(24) Kun kyse on sähkön tuottamisesta CMM:stä, viimeisimpien tietojen perusteella tuotantokustannukset ovat 2,13 pennyä/kWh (olemassa olevat voimalat) ja 2,37 pennyä/kWh (uudet voimalat), CMM:n kustannukset pois luettuina. Kun CMM:n kustannukset sisällytetään tuotantokustannuksiin, vastaavat luvut ovat 4,61 ja 5,04 pennyä/kWh. Nämä luvut ovat verrattavissa uudessa laitoksessa maakaasusta tuotetun sähkön tavanomaisiin tuotantokustannuksiin (ohjeelliset arvot), jotka ovat 0,87 pennyä/kWh, kaasun kustannukset pois luettuina, ja 2,11 pennyä/kWh kaasun kustannukset mukaan luettuina. Näin ollen myönnettävä tuki on alle 50 prosenttia ylimääräisistä kustannuksista.
(25) Toimenpiteen keston osalta Yhdistynyt kuningaskunta voi hyväksyä ehdotetun keston rajaamisen 10 vuodesta 5 vuoteen. Se kuitenkin haluaa oikeuden hakea lupaa valtiontuelle uudestaan toimenpiteen voimassaolon päättyessä.
(26) Tällä hetkellä ei ole olemassa CMM-yhtiötä, joka olisi kivihiiliyhtiön tytäryhtiö, eikä Yhdistyneen kuningaskunnan hallituksen tiedossa ole, että yksikään kivihiiliyhtiö olisi aikeissa rakennuttaa CMM-laitosta. Käyttämättömät kivihiilikaivokset ovat julkisessa omistuksessa.
V TUEN ARVIOINTI
Onko kyse valtiontuesta?
(27) Sähköön sovellettava ympäristönmuutosmaksu peritään sähköntoimittajilta. Toimenpiteellä vapautetaan CMM:stä tuotettu sähkö maksusta. On oletettavaa, että koko maksuvapautus siirtyy sähköntoimittajien maksamina korkeampina tariffeina suunnilleen saman suuruisina osuuksina CMM:ää tuotantohyödykkeenä käyttäville sähköntuottajille ja CMM:n toimittajille(9). Näin ollen edunsaajina ovat nämä sähköntuottajat ja CMM:n toimittajat, jotka edustavat erityistä yrityskategoriaa. Etu myönnetään valtion varoista, sillä valtio menettää toimenpiteen takia verotuloja. Edunsaajat harjoittavat taloudellista toimintaa markkinoilla (sähkö ja maakaasu), joilla käydään jäsenvaltioiden välistä kauppaa. Tästä syystä ohjelma vääristää tai uhkaa vääristää kilpailua ja voi vaikuttaa jäsenvaltioiden väliseen kauppaan.
(28) Toimenpiteen myötä saatavaa valikoivaa etua ei voida perustella varsinaisen maksujärjestelmän periaatteella ja luonteella. Tämän osalta komissio tukeutuu edelleen menettelyn aloittamista koskevan päätöksensä perusteluihin, jotka esitetään yhteenvetona tämän päätöksen johdanto-osan 12 kappaleessa. Komissio toteaa, että Yhdistynyt kuningaskunta on ilmoittanut 10 päivänä heinäkuuta 2003 päivätyllä kirjeellä, että ohjelma on suuntaviivojen mukainen valtiontuki.
(29) Yhteenvetona komissio katsookin, että maksuvapautuksessa on kyse CMM:ää käyttäville sähköntuottajille ja CMM:n toimittajille myönnettävästä valtiontuesta. Tällainen tuki, jota ei ole sidottu investointeihin, on toimintatukea.
(30) ACMMO:n väitteen osalta, jonka mukaan CMM:stä tuotettuun sähköön sovelletaan etuuskohtelua Saksan Erneuerbare-Energien-Gesetz-säädöksen mukaisesti, mikä haittaa kilpailua, komissio toteaa, että Euroopan yhteisöjen tuomioistuimen asiassa C-379/98 PreussenElektra AG antamaa tuomiota(10) noudattaen komissio on tehnyt päätöksen(11), ettei kyseisessä säädöksessä ole kyse perustamissopimuksen 87 artiklan 1 kohdassa tarkoitetusta valtiontuesta.
Tuen soveltuvuus yhteismarkkinoille
(31) Komissio arvioi, onko valtiontuki perustamissopimuksen 87 artiklan 3 kohdan c alakohdan mukaista suuntaviivojen ja erityisesti niiden E.3.1 jakson nojalla.
(32) Hylättyjen kivihiilikaivosten metaani on jätekaasua, joka ilmakehään vapautuessaan on voimakas kasvihuonekaasu. Sitä ei voida torjua tai käyttää (muutamia vähäisiä poikkeuksia lukuun ottamatta) muuhun kuin sähköntuotantoon. Jos metaania ei käytetä, se purkautuu ilmakehään. Tästä syystä komissio katsoo, että hylätyissä kivihiilikaivoksissa sähköntuotantoa varten tapahtuva metaanin poraus on vastuullista jätteenkäsittelyä, mistä syystä toiminta noudattaa suuntaviivojen 42 kohdan a alakohdan perusajatusta.
(33) CMM:n käyttö sähköntuotannossa säästää energiaa. Se vähentää muiden fossiilisten polttoaineiden lähteiden käyttöä sähköntuotantoon. Käyttämättömänä metaani ja muusta sähköntuotannosta syntyvä hiilidioksidi purkautuisivat ilmakehään. Muita energialähteitä korvaamalla se vähentää ilmakehää vahingoittavien kasvihuonekaasujen kokonaismäärää. Koska energiansäästötoimenpiteillä pyritään energialähteiden kestävään käyttöön ja kasvihuonekaasujen vähentämiseen, toimenpiteen voidaan katsoa edistävän energiansäästöä suuntaviivojen 42 kohdan b alakohdassa tarkoitetulla tavalla(12).
(34) Jätehuoltoon ja energiansäästöön myönnettävää toimintatukea voidaan pitää suuntaviivojen 46 kohdan mukaisena, jos tuen kesto on rajattu viiteen vuoteen ja sen taso on rajattu 50 prosenttiin ylimääräisistä kustannuksista. Yhdistyneen kuningaskunnan viranomaiset ovat 10 päivänä heinäkuuta 2003 päivätyllä kirjeellä rajanneet tukiohjelman keston viiteen vuoteen ja esittäneet näytön siitä, ettei tuki ylitä 50:tä prosenttia ylimääräisistä kustannuksista CMM:n toimittajien eikä sähköntuottajien tasolla.
(35) Lisäksi komissio toteaa, että neuvoston yhteisessä kannassa ehdotukseen neuvoston direktiiviksi energiatuotteiden ja sähkön verotusta koskevan yhteisön kehyksen uudistamisesta(13) olevan 15 artiklan 1 kohdan b alakohdassa säädetään hylätyistä kivihiilikaivoksista talteen otetusta metaanista tuotetun sähkön valinnaisesta vapauttamisesta sähköverosta.
VI PÄÄTELMÄ
(36) Edellä esitetyistä syistä komissio katsoo, että toimenpiteessä on kyse perustamissopimuksen 87 artiklan 1 kohdassa tarkoitetusta valtiontuesta. Tuki on perustamissopimuksen 87 artiklan 3 kohdan c alakohdan ja ympäristönsuojelun valtiontukea koskevien suuntaviivojen mukainen,
ON TEHNYT TÄMÄN PÄÄTÖKSEN:
1 artikla
Finance Act 2002 -säädöksen 126 §:ssä käyttöön otettua ympäristönmuutosmaksua koskeva vapautus, jota Yhdistynyt kuningaskunta aikoo soveltaa hylätyistä kivihiilikaivoksista talteen otetusta metaanista tuotettuun sähköön, soveltuu yhteismarkkinoille perustamissopimuksen 87 artiklan 3 kohdan c alakohdan nojalla.
Lupa tuen soveltamiseen myönnetään viideksi vuodeksi.
2 artikla
Tämä päätös on osoitettu Ison-Britannian ja Pohjois-Irlannin yhdistyneelle kuningaskunnalle.
Tehty Brysselissä 17 päivänä syyskuuta 2003.

Labels: 2
19
14
20
18